Isroil bosh vaziri Binyamin Netanyaxu kelasi haftada Birlashgan Arab Amirliklari (BAA) va Bahraynga tashrif buyuradi. Bu haqda Israel Hayom gazetasi xabar berdi. Foto: Anadolu Agency Nashrning yozishicha, Isroil bosh vaziri birinchi marta Abu-Dabi va Manamaga ochiq tarzdagi tashrifini amalga oshiradi. Ta’kidlanishicha, Netanyaxu «tarixiy» deb ta’riflagan ushbu tashriflar doirasida BAA valiahd shahzodasi Muhammad bin Zayd va Bahrayn qiroli Hamid bin Iso al-Xalifa bilan uchrashadi. “Ushbu tashrif Isroil parlamentining tashqi va xavfsizlik qo‘mitasi raisi Zvi Hauser va BAA parlamentining mudofaa, ichki ishlar va tashqi ishlar qo‘mitasi raisi Ali Rashid an-Nuaymi o‘rtasidagi uchrashuvda tasdiqlandi”, – deyiladi Isroil hukumati xabarida. 15 sentyabr kuni Oq uyda bo‘lib o‘tgan marosimda Isroil va Bahrayn munosabatlarni yaxshilash to‘g‘risidagi bitimni imzolagan edi.